CELEX: 62014TN0679
Language: sk
Date: 2014-09-19 00:00:00
Title: Vec T-679/14: Žaloba podaná 19. septembra 2014 – Teva UK a i./Komisia

17.11.2014   
            
            
               SK
            
            
               Úradný vestník Európskej únie
            
            
               C 409/54
            
         Žaloba podaná 19. septembra 2014 – Teva UK a i./Komisia
   (Vec T-679/14)
   2014/C 409/74
   Jazyk konania: angličtina
   
      Účastníci konania
   
   
      Žalobkyne: Teva UK Ltd (West Yorkshire, Spojené kráľovstvo), Teva Pharmaceuticals Europe BV (Utrecht, Holandsko) a Teva Pharmaceutical Industries Ltd (Jeruzalem, Izrael) (v zastúpení: D. Tayar a A. Richard, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               prijal toto podanie a vyhlásil žalobu za prípustnú,
            
         
               —
            
            
               zrušil článok 3 rozhodnutia COMP/AT.39612 „Perindopril (Servier)“ z 9. júla 2014 v rozsahu, v akom konštatovalo, že spoločnosti Teva UK limited, Teva Pharmaceuticals Europe B.V. a Teva Pharmaceutical Industries Limited porušili článok 101 Zmluvy,
            
         
               —
            
            
               zrušil pokutu uloženú spoločnostiam Teva UK limited, Teva Pharmaceuticals Europe B.V. a Teva Pharmaceutical Industries Limited v článku 7 rozhodnutia COMP/AT.39612 „Perindopril (Servier)“ z 9. júla 2014,
            
         
               —
            
            
               pokutu podstatne znížil v prípade, že by nezrušil článok 3 rozhodnutia alebo nezrušil pokutu v celom rozsahu, a
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú päť žalobných dôvodov.
   
               1.
            
            
               Prvý žalobný dôvod založený na tvrdení, že Komisia sa dopustila nesprávneho právneho posúdenia a nesprávneho posúdenia skutkových okolností, keď považovala dohodu uzatvorenú spoločnosťou Teva and Servier 13. júna 2006 (ďalej len „dohoda“) za dohodu, ktorá má za cieľ obmedzenie. Z právneho hľadiska, Komisia nesprávne považovala všetky dohody, ktoré sú spôsobilé obmedziť hospodársku súťaž, za dohody, ktoré majú za cieľ obmedzenie, mala však za takéto dohody považovať len tie, ktoré svojou povahou jednoznačne preukazujú dostatočnú mieru narušenia hospodárskej súťaže. Zo skutkového hľadiska, okolnosti, ktoré prevažovali v čase rokovania o dohode, predovšetkým existujúce riziká v oblasti duševného vlastníctva, ktorým čelila spoločnosť Teva, preukazujú, že spoločnosť Teva uzatvorila dohodu na zabezpečenie včasného vstupu na trh a nie za účelom získania stimulu za neskorý vstup.
            
         
               2.
            
            
               Druhý žalobný dôvod založený na tvrdení, že Komisia sa dopustila nesprávneho právneho posúdenia a nesprávneho posúdenia skutkových okolností, keď považovala dohodu za dohodu, ktorá má za následok obmedzenie, keďže rozhodnutie nepreukazuje v požadovanej miere obmedzenie hospodárskej súťaže v porovnaní s relevantným scenárom.
            
         
               3.
            
            
               Tretí žalobný dôvod založený na tvrdení, že aj keby Všeobecný súd uznal, že dohoda patrí do rozsahu pôsobnosti článku 101 ods. 1 ZFEÚ, mal by rozhodnúť, že Komisia dostatočne nepreskúmala argumenty a dôkazy predložené žalobkyňami na podporu existencie nárastu efektívnosti a súladu dohody so všetkými podmienkami článku 101 ods. 3 ZFEÚ.
            
         
               4.
            
            
               Štvrtý žalobný dôvod založený na tvrdení, že pokuta uložená žalobkyniam by mala byť zrušená, alebo aspoň podstatne znížená. Po prvé, rozhodnutie porušilo zásadu právnej istoty, zásadu zákazu právnej retroaktivity a zásadu legitímnych očakávaní tým, že uložilo spoločnosti Teva značnú pokutu. Po druhé, Komisia sa dopustila nesprávneho posúdenia, keď sa odchýlila od svojich usmernení k metóde stanovovania pokút a porušila zásadu právnej istoty, zásadu legitímnych očakávaní, zásadu proporcionality a zásadu rovnosti zaobchádzania tým, že uložila neprimeranú pokutu spoločnosti Teva.
            
         
               5.
            
            
               Piaty žalobný dôvod založený na tvrdení, že Komisia sa dopustila závažných procesných chýb.